Þá verður ekki „ svellalyktin “ á Skaganum Fullyrða má að ströndin og fjörurnar við Akranes og Borgarnes fái allt aðra og betri ásýnd en hingað til , þegar lokið verður við mesta umhverfisverkefni sem ráðist hefur verið í á Vesturlandi . Þetta eru að sjálfsögðu fráveiturnar frá þessum bæjarfélögum sem verða eins og þær geta bestar orðið þegar framkvæmdum verður lokið næsta haust , en þær eru sem kunnugt er á vegum Orkuveitu Reykjavíkur . Nú er að mestu búið að sameina allar frárennslislagnir frá skólpkerfum í hreinsistöðvar niður við sjó . Frá þeim fellur nær ómengaður vökvi í sjó fram í lögnum sem ná nokkra tugi metra út fyrir fjöruborðið . Á Akranesi eins og víðar , þar sem frárennslismálin hafa ekki verið fullkomin , hefur talsvert borið á lyktarmengun niður við sjóinn og á stundum svolítið inn í bæinn . Þessi lykt mun af mörgum hafa verið kölluð „ svellalykt “ á Akranesi . Skagamaður einn sagði að þetta tal um svellalyktina hafi orðið til þess að honum og einum bekkjarfélaganum hafi orðið þetta að verkefni í þemaviku í Brekkubæjarskóla á sínum tíma . „ Við tókum það að okkur að gera úttekt á frárennslismálunum á Akranesi og skrifuðum um þessa rannsókn okkar heilmikla ritgerð . Þessi svokallaða „ svellalykt “ var þannig tilkomin að þegar haustveðrin byrjuðu og það frysti fauk upp úr fjörunni og settist á tjarnir og polla niður við sjóinn . Svo fraus þetta og í næsta veðri bætti svo ofan á og þannig var þetta fram á vor . Svo þegar sólin hækkaði á lofti gaus upp þessi lykt sem var hálfu verri en að haustinu . Þá var þessi mengun að koma aftur yfir bæinn úr svellunum . Þannig var hugtakið , svellalyktin , tilkomið . Ég man að það var sérstaklega Kalmansvíkin sem var slæm hvað þetta snertir . Ég gæti trúað að það hafi lagast stórlega á seinni árum , en þarna voru m. a . á floti notaðar getnaðarvarnir og sitthvað fleira . Við fengum fínt fyrir þessa ritgerð í skólanum á sínum tíma , “ sagði Skagamaðurinn sem hingað til hefur reyndar ekki viljað úttala sig frekar um þessar rannsóknir og ritgerð , enda ekki getað fundið þær í pússi sínu þrátt fyrir ítrekaða leit .